একটু তলিয়ে দেখা যাক। গতকাল সকাল ১০টায় যাত্রা শুরু করলেও এখন থেকে গতিমান সকাল ৮-১০ মিনিটে দিল্লির হজরত নিজামুদ্দিন স্টেশন থেকে যাত্রা করে ৯-৫০ মিনিটে আগরা ক্যান্টনমেন্টে পৌঁছবে। হজরত নিজামুদ্দিন থেকে আগরা ক্যান্টনমেন্টের দূরত্ব ১৮৮ কিলোমিটার। অর্থাৎ ১৮৮ কিলোমিটার দূরত্ব সে অতিক্রম করবে ১০০ মিনিটে। যদিও সূচনার যাত্রাতেই ভারতীয় রেলের লেটের ট্র্যাডিশন বজায় রেখেছে গতিমান। গন্তব্যে পৌঁছেছে ৯ মিনিট লেটে। আর ফিরতি পথেও সে লেট করেছে ২ মিনিট। এই তথ্য মিলেছে ভারতীয় রেলের ন্যাশনাল ট্রেন এনকোয়ারি সিস্টেম থেকে। মনে রাখতে হবে গতিমানের দিল্লি-আগরা যাত্রা কিন্তু নন-স্টপ। কোথাও বিরতি নেই।